
V e n d i m
Nr. 72, datë 7.3.2002

Për një shtesë në vendimin nr. 579, datë 8.9.1998 të Këshillit të Ministrave "Për caktimin e rregullave për kthimin e vlerave financiare kreditorëve që kanë depozituar kapitalet e tyre pranë shoqërive huamarrëse", ndryshuar me vendimin nr. 531, datë 22.11.1999 të Këshillit të Ministrave

Në mbështetje të nenit 100 të Kushtetutës, të pikës 3 të nenit 8 dhe nenit 13 të ligjit nr.8360, datë 10.6.1998 "Për kriteret dhe mënyrën e shpërndarjes së pasurive të personave juridikë, jobankarë, që kanë marrë hua nga publiku i gjerë", me propozimin e Kryeministrit, Këshilli i Ministrave

V E N D O S I:

1. Në vendimin nr.579, datë 8.9.1998 të Këshillit të Ministrave, ndryshuar me vendimin nr.531, datë 22.11.1999 të Këshillit të Ministrave, pas pikës 4/1 të shtohet pika 4/2, me këtë përmbajtje:
"4/2. Personi, i cili është shpallur debitor në shoqërinë huamarrëse në administrim dhe që njëkohësisht është edhe kreditor, i lind e drejta të kërkojë kompensimin e plotë të detyrimit debitor me atë kreditor vetëm në rast se vlera financiare, e tërhequr prej shoqërisë huamarrëse, për të cilin është shpallur debitor nga administratori, është depozituar në shoqëri, për efekt përfitimi prej tij si kreditor.
Në këto raste, administratorët e shoqërisë huamarrëse në administrim marrin vendim për mbulimin e detyrimit debitor me atë kreditor apo për kthimin e shumave të përfituara tepër prej interesave të tërhequra si kreditor".
2. Ngarkohen Ministria e Financave, Ministria e Drejtësisë, Grupi Mbikëqyrës dhe administratorët e shoqërive huamarrëse për ndjekjen dhe zbatimin e këtij vendimi.
Ky vendim hyn në fuqi pas botimit në Fletoren Zyrtare

